‘શ્રી’ના કિસ્સામાં ૧૯૭૫નું વર્ષ કુમારાવસ્થા અને યુવાવસ્થા વચ્ચેનો એવો તરુણાઇનો સમય હતો અને તે વર્ષની તેમની ફિલ્મોની સાવ નાની યાદી જોતાં પણ સમજાય છે. તે લિસ્ટમાં શ્રીદેવીની ૧૯૭૫માં રિલીઝ થયેલી ‘જુલી’ છે જેમાં તેમને ભાગે ઓછામાં ઓછા, બલ્કે નહીંવત, સંવાદો આવ્યા હતા. છતાં ટાઇટલમાં ‘બેબી શ્રીદેવી’ને બદલે માત્ર ‘શ્રીદેવી’ લખાયું હોઇ એમ કહી શકાય કે ૧૯૭૪-૭૫ના એ દિવસોથી હિન્દી સિનેમા માટે તેમનો ‘બેબી અવતાર’ પૂરો થઈ ગયો હતો. તો તામિલ ફિલ્મમાં બાર જ વર્ષે મલ્ટિસ્ટારર ‘દસાવતારમ’માં પોતે રામાવતાર માટે ‘સીતાજી’નો નાનકડો (વનવાસ સુધીનો) રોલ કર્યો હતો અને તેમાં પણ શ્રીદેવીના ભાગે ભાગ્યે જ કોઇ સંવાદ આવ્યા હતા. તે પછીના વર્ષે ૧૯૭૬માં, શ્રીદેવીની કમલ હાસન સાથેની પ્રથમ ફિલ્મ ‘મુન્દ્રુ મુડીચુ’ આવી. કમલનું નામ ઘણાં ગુજરાતી છાપાં જે રીતે લખે છે તે ‘કમલ હસન’ વાંચતાં તે મુસ્લિમ નામ હોવાની સંભાવના સંભળાઇ શકે છે. પરંતુ, એવું નથી.